Britaniyaning Selvedge jurnalida atlas haqida maqola chop etildi

Britaniyada chop etiladigan Selvedge jurnalining 55-soni sahifalarida “O‘zbekistonda shoyi atlas ishlab chiqarishni tiklash” nomli maqola chop etildi, deb xabar beradi “Jahon” axborot agentligi ma’lumotiga tayanib Uz24 nashri.

Maqola ko‘p asrlik tabiiy bo‘yoqlar yordamida milliy mato tayyorlash an’anasiga bag‘ishlangan, deyiladi agentlik xabarida.
Maqolada eng qadimgi mato ishlab shiqarish usullaridan biri – atlasning tarixi haqida yozilgan. Unda aytilishicha, bu metod avvalroq “Abrbandi”, ya’ni “Osmonga aloqador” deb atalgan. Bunday usulda chiqarilgan matolarning ajoyib namunalarini hozirda muzey yoki shaxsiy kolleksiyalarda uchratish mumkin. Jumladan, AQShning Sakler galereyasida, Luvr, Drezden, Moskvadagi Sharq xalqlari san’ati muzeylari va boshqalarda saqlanadi.
Maqola muallifining ta’kidlashicha, o‘zbek hunarmandlari va Buyuk Britaniyaning zamonaviy dizaynerlari bilan hamkorligi ostida ishlab chiqarilgan turli xil shoyi sharflar O‘zbekistonga tashrif buyuruvchi chet ellik turistlar o‘rtasida juda mashhur. Bo‘yoqlar va dizaynning yangiligi xorijiy kiyimlar hamda uy interyerlari uchun buyumlar tayyorlovchi mutaxassislar, jumladan, Italiyaning Gucci kompaniyasi e’tiborini jalb etdi.